PRINC วางเป้ารายได้ปี 64-66 โตเฉลี่ยปีละ 30% ขยายเพิ่มแตะ 1,800 เตียง
PRINC วางเป้ารายได้ปี 64-66 โตเฉลี่ยปีละ 30% ขยายเพิ่มแตะ 1,800 เตียง
17 ธ.ค. 2563

นายสาธิต วิทยากร ประธานคณะกรรมการบริหาร บริษัท พริ้นซิเพิล แคปิตอล จำกัด (มหาชน) หรือ PRINC เปิดเผยว่า บริษัทตั้งเป้าหมายระยะ 3 ปีข้างหน้า หรือระหว่างปี 64-66 รายได้จะเติบโตเฉลี่ยปีละ 30% จำนวนเตียงในปี 66 ตั้งเป้าเพิ่มให้เป็น 1,800 เตียง เพิ่มขึ้นเกือบเท่าตัวจากปัจจุบัน (ปี 63) จำนวนเตียง 980 เตียง
สำหรับกลยุทธ์ในการเติบโตนั้น บริษัทจะอาศัยความร่วมมือกับพันธมิตรในฐานะ Healthcare Enabler หรือผู้ให้บริการการพัฒนาธุรกิจ Healthcare แบบครบวงจร เนื่องจากขณะนี้พบว่ามีภาคส่วนธุรกิจอื่น ให้ความสนใจต้องการเข้าลงทุนธุรกิจ Healthcare และได้เข้ามาเจรจากับบริษัท คาดว่าน่าจะเริ่มเห็นความร่วมมือตั้งแต่ปี 64 เป็นต้นไป
“ก่อนหน้านี้บริษัทวางตำแหน่งตัวเองเป็นเพียงผู้ให้บริการธุรกิจโรงพยาบาล แต่จากนี้ไปจะวางตำแหน่งให้กลายเป็น Healthcare Enabler หรือผู้ให้บริการการพัฒนาธุรกิจ Healthcare แบบครบวงจร โดยอาศัยความพร้อมทางด้านระบบบริหารจัดการธุรกิจโรงพยาบาลที่มี ผลักดันให้องค์กรอื่นที่ให้ความสนใจลงทุน สามารถลงทุนธุรกิจ Healthcare ได้เร็วขึ้น โดยบริษัทจะทำหน้าที่ในการบริหารจัดการธุรกิจโรงพยาบาล
ขณะที่พันธมิตรจะเข้ามาสนับสนุนในการลงทุนก่อสร้างอาคาร รูปแบบความร่วมมือแนวทางนี้จะช่วยให้การขยายธุรกิจของ PRINC ขยายได้อย่างเร็วขึ้น และเป็นปัจจัยหลักผลักดันให้รายได้เติบโตไปตามเป้าหมายที่วางไว้” นายสาธิต  กล่าว
นอกจากนี้ บริษัทเปิดโอกาสให้พันธมิตรเข้ามาร่วมถือหุ้น เพื่อยกระดับความร่วมมือ และยังช่วยแก้ปัญหาสภาพคล่องของสัดส่วนการกระจายการถือหุ้นโดยผู้ถือหุ้นรายย่อย (Free Float) ของบริษัท ซึ่งปัจจุบันยังต่ำกว่าเกณฑ์ที่ตลาดหลักทรัพย์แห่งประเทศไทยกำหนด
นายสาธิต กล่าวถึงรายได้ในปี 63 คาดว่าจะอยู่ที่ 2,326 ล้านบาท ทำได้ใกล้เคียงกับงวดปี 62 ที่มีรายได้รวม 2,332 ล้านบาท และในปี 64 คาดการณ์รายได้จะอยู่ที่ 3,600 ล้านบาท เติบโตราว 55% ขณะที่ผลประกอบการยังคงแสดงผลขาดทุนสุทธิอยู่นั้น เนื่องจากเป็นปกติของธุรกิจโรงพยาบาลจะใช้เวลา 5 ปี จึงจะเริ่มเห็นผลกำไร
อย่างไรก็ตาม นักลงทุนควรพิจารณาในแง่ของกำไรก่อนหักภาษีและค่าเสื่อม (EBITDA) ของบริษัทนับตั้งแต่ปี 64-66 มีแนวโน้มการเติบโตไม่ต่ำกว่า 10 % ในแต่ละปี เนื่องจากเริ่มรับรู้ผลการเข้าลงทุนในธุรกิจที่ได้ลงทุนมาเป็นระยะเวลา 3 ปีแล้ว ประกอบกับขยายการลงทุนอย่างต่อเนื่อง ทำให้คาดว่าจะมีรายได้เข้ามาอย่างสม่ำเสมอ
ทั้งนี้ ในปี 63 ได้เริ่มดำเนินการโรงพยาบาลวิรัชศิลป์ ชุมพร และโรงพยาบาลพริ้นซ์ อุบลราชธานี ส่วนในปี 64 จะเปิดให้บริการโรงพยาบาลศิริเวชลำพูน (ขยายตึกใหม่) ในไตรมาส 1/64 และโรงพยาบาลพริ้นซ์ ศรีสะเกษ จะเปิดให้บริการในไตรมาส 2/64 ส่วนแผนการขยายคลินิกนั้น กำหนดเป้าหมายจะเปิดในปี 64 จำนวน 20 แห่ง ปี 65 เตรียมเปิดเพิ่มอีก 25 แห่ง และให้ครบ 100 แห่งทั่วประเทศภายในปี 66